Un angajat al unei bănci din Cluj, cercetat pentru spălare de bani. Cum profita de pe urma conturilor unor clienți
Un angajat al unei bănci din Cluj este cercetat pentru spălare de bani, după ce ani de zile ar fi transferat bani din conturile unor clienți către două firme ale unor rude. În total, ar fi vorba de sute de mii de lei.
Timp de 5 ani, adică între 2017 și 2022, un funcționar bancar ar fi preluat bani obținuți din infracțiuni informatice pe care i-a virat în conturile unor persoane fizice care nu știau ce se întâmplă.
De acolo, banii ar fi plecat direct la două societăți comerciale, căpătând astfel o formă legală. Banii își încheiau circuitul și se întorceau în buzunarele presupușilor infractori, la final de an. Atunci când cele două firme își stabileau profitul și ofereau dividende acționarilor.
Anchetatorii estimează că astfel s-ar fi spălat în jur de 800.000 de lei.
Polițiștii au făcut, miercuri, patru percheziții în Gherla și Sînmartin și au ridicat documente contabile ale celor două societăţi şi calculatoare. Trei persoane sunt cercetate penal pentru spălare de bani.